P6_TA(2005)0054

Παγκόσμιο Κοινωνικό Φόρουμ και Παγκόσμιο Οικονομικό Φόρουμ

Ψήφισμα του Ευρωπαϊκού Κοινοβουλίου σχετικά με το Παγκόσμιο Κοινωνικό Φόρουμ και το Παγκόσμιο Οικονομικό Φόρουμ

Το Ευρωπαϊκό Κοινοβούλιο,

- έχοντας υπόψη το ψήφισμά του της 12ης Φεβρουαρίου 2003 σχετικά με το Παγκόσμιο Οικονομικό Φόρουμ και το Παγκόσμιο Κοινωνικό Φόρουμ (Νταβός και Πόρτο Αλέγκρε) [1],

- έχοντας υπόψη το Παγκόσμιο Κοινωνικό Φόρουμ του 2005 στο Πόρτο Αλέγκρε και το Παγκόσμιο Οικονομικό Φόρουμ στο Νταβός,

- έχοντας υπόψη τη συνάντηση της G7 το 2005 στο Λονδίνο,

- έχοντας υπόψη το άρθρο 103, παράγραφος 4, του Κανονισμού του,

Α. λαμβάνοντας υπόψη ότι το Παγκόσμιο Οικονομικό Φόρουμ του 2005 ασχολήθηκε με ζητήματα οικουμενικής σημασίας, συμπεριλαμβανομένων αυτών της Κίνας, των κλιματικών μεταβολών, της παγκόσμιας οικονομίας, του Ισλάμ, της φτώχειας, των όπλων μαζικής καταστροφής, της Μέσης Ανατολής, του παγκόσμιου εμπορίου, της ηγεμονίας των ΗΠΑ, της Ευρώπης, της οικουμενικής διακυβέρνησης και της επί ίσοις όροις παγκοσμιοποίησης,

Β. λαμβάνοντας υπόψη ότι το Παγκόσμιο Κοινωνικό Φόρουμ του 2005 έδωσε επίσης ιδιαίτερη σημασία σε οικουμενικά ζητήματα συμπεριλαμβανομένων αυτών της ειρήνης, του αγώνα κατά της φτώχειας, της υγείας, της παιδείας, του εμπορίου, της γεωργίας και των ανθρωπίνων δικαιωμάτων,

Γ. λαμβάνοντας υπόψη ότι το Παγκόσμιο Οικονομικό Φόρουμ και το Παγκόσμιο Κοινωνικό Φόρουμ ασχολούνται με τη διαδικασία της παγκοσμιοποίησης, η οποία είναι συνέπεια ετερογενών και όχι πάντα προγραμματισμένων εξελίξεων σε διαφόρους τομείς, όπως η ανάπτυξη της αγοράς, οι τεχνολογίες της επικοινωνίας, η μείωση του κόστους μεταφορών, η επέκταση των οικονομιών ελεύθερης αγοράς και διεθνείς συμφωνίες όπως του ΠΟΕ, του ΔΝΤ και άλλες,

Δ. εκτιμώντας ότι η παγκοσμιοποίηση αποτελεί μια πραγματική ευκαιρία για ανάπτυξη και για επίτευξη συνθηκών διαβίωσης υψηλότερου επιπέδου σε ολόκληρο τον κόσμο, αλλά δεν προϋποθέτει ομογενοποίηση, ώστε η πολιτισμική και γλωσσική ποικιλομορφία να παραμένουν ουσιαστικά στοιχεία της ολοκληρωμένης ανθρώπινης υπόστασης,

Ε. λαμβάνοντας υπόψη ότι το Παγκόσμιο Οικονομικό Φόρουμ του 2005 έθεσε προτεραιότητες δράσης για το 2005 στις οποίες συμπεριλαμβάνεται η υιοθέτηση της τεχνολογίας για τη μείωση των εκπομπών αερίων θερμοκηπίου, η δημιουργία ταμείου για να επιταχυνθεί η χρηματοδοτική βοήθεια στα φτωχότερα έθνη και η εξάλειψη εμπορικών φραγμών που εμποδίζουν τις αναπτυσσόμενες χώρες να επωφεληθούν από την παγκόσμια οικονομική ανάπτυξη,

ΣΤ. λαμβάνοντας υπόψη ότι ο αναπτυξιακός γύρος διαπραγματεύσεων του ΠΟΕ στη Ντόχα προσεγγίζει μια κρίσιμη φάση· εκτιμώντας ότι ένα πιο ελεύθερο και δικαιότερο εμπόριο θα ενίσχυε την ανάπτυξη σε παγκόσμια κλίμακα και θα δημιουργούσε περισσότερες και καλύτερες θέσεις απασχόλησης,

1. πιστεύει ότι η παγκοσμιοποίηση πρέπει να συνοδεύεται από μεγαλύτερες προσπάθειες για τη μείωση της φτώχειας· χαιρετίζει το συμβιβασμό της G7 με τον οποίο δρομολογείται πρόγραμμα ελάφρυνσης του χρέους υπέρ των φτωχών χωρών· αναγνωρίζει ότι η διαγραφή των χρεών αποτελεί μέτρο για την καταπολέμηση της φτώχειας σε χώρες που οδεύουν προς τη δημοκρατία, το σεβασμό των ανθρωπίνων δικαιωμάτων και το κράτος δικαίου, καθώς και την αειφόρο ανάπτυξη· απορρίπτει, όμως, τη διαγραφή χρεών άνευ όρων για χώρες που δεν αποδίδουν προτεραιότητα στα συγκεκριμένα ζητήματα·

2. χαιρετίζει τις προτεραιότητες δράσης τις οποίες καθόρισε το Παγκόσμιο Οικονομικό Φόρουμ του 2005 και καλεί το Συμβούλιο, την Επιτροπή και τα κράτη μέλη να αναπτύξουν και να στηρίξουν πρωτοβουλίες που θα συμβάλουν στην υλοποίηση αυτών των προτεραιοτήτων· παρατηρεί ότι η ετήσια έκθεση της Πρωτοβουλίας για την Οικουμενική Διακυβέρνηση του Παγκόσμιου Οικονομικού Φόρουμ έχει επισημάνει το γεγονός ότι δεν τηρήθηκαν οι προτεραιότητες δράσης·

3. πιστεύει ότι το Παγκόσμιο Κοινωνικό Φόρουμ πρέπει επίσης να καθορίσει υλοποιήσιμες προτεραιότητες δράσης, αντί απλώς να εκδίδει τις 352 προτάσεις που έγιναν δεκτές από ομάδες εργασίας, όπως συνέβη εφέτος·

4. επισημαίνει την εντεινόμενη παρουσία ηγετών του κινεζικού και ινδικού επιχειρηματικού κόσμου στο Παγκόσμιο Οικονομικό Φόρουμ, πράγμα που καθιστά σαφέστερη την ανάγκη να βελτιωθεί η ευρωπαϊκή ανταγωνιστικότητα μέσω της εφαρμογής της εκσυγχρονιστικής Ατζέντας της Λισσαβώνας, καθώς και την ανάγκη ανάπτυξης στενότερων σχέσεων με τους εμπορικούς εταίρους της ΕΕ στην Ασία και τη Νότιο Αμερική, αλλά και με τις ΗΠΑ, προκειμένου να ολοκληρωθεί η διατλαντική αγορά μέχρι το 2015 και να αντικατασταθεί η Νέα Διατλαντική Ατζέντα με μια Συμφωνία Διατλαντικής Εταιρικής Σχέσης, η οποία θα τεθεί σε εφαρμογή από το 2007·

5. χαιρετίζει τη δέσμευση ορισμένων Ευρωπαίων ηγετών στο Νταβός για την αναζωογόνηση της ευρωπαϊκής οικονομίας· χαιρετίζει, στο πλαίσιο αυτό, την έκθεση ενδιάμεσης εξέτασης της Λισσαβώνας εκ μέρους της Επιτροπής και καλεί τα επιμέρους κράτη μέλη να ανταποκριθούν στην ευθύνη τους ως προς τη συμβολή στην επιτυχία της αναθεωρημένης Ατζέντας της Λισσαβώνας·

6. πιστεύει ότι, προκειμένου να γίνει δυνατή η στήριξη μιας μακρόπνοης βιώσιμης οικουμενικής ανάπτυξης, οι ΗΠΑ πρέπει να δεσμευθούν στη δημοσιονομική εξυγίανση, ενώ η Ευρώπη και η Ιαπωνία πρέπει να επιταχύνουν τη διαδικασία διαρθρωτικών μεταρρυθμίσεων·

7. χαιρετίζει την Πρωτοβουλία για τη Σύμπραξη κατά της Διαφθοράς (PACI) του Παγκόσμιου Οικονομικού Φόρουμ και την υπογραφή εκ μέρους 62 εταιρειών της δήλωσης στήριξης των Αρχών της Σύμπραξης κατά της Διαφθοράς για την καταπολέμηση της δωροδοκίας (αρχές της PACI), με την οποία υπογραμμίζεται η σημασία που αποδίδει ο επιχειρηματικός τομέας στην καταπολέμηση της διαφθοράς και της δωροδοκίας·

8. χαιρετίζει την επιλογή 29 εταιρειών ως πρωτοπόρων της τεχνολογίας για το 2005 εκ μέρους του Παγκόσμιου Οικονομικού Φόρουμ, πράγμα που εντάσσεται στο πρόγραμμά του "Πρωτοπόροι της Τεχνολογίας", το οποίο επιτρέπει σε εταιρείες που συμμετέχουν στην ανάπτυξη της τεχνολογικών καινοτομιών που μπορούν να αλλάξουν τη ζωή μας να ενταχθούν πλήρως στις δραστηριότητες του Φόρουμ·

9. επαναλαμβάνει τη δέσμευσή του στη Διακήρυξη της Χιλιετίας που εξέδωσε ο ΟΗΕ και στους Αναπτυξιακούς Στόχους της Χιλιετίας· χαιρετίζει την έμφαση που αποδίδουν και τα δύο Φόρουμ στο να καταστεί το παγκόσμιο εμπόριο δικαιότερο και πιο ελεύθερο· απευθύνει έκκληση στους διαπραγματευτές του ΠΟΕ να λάβουν σοβαρά υπόψη τους αυτή τη συμβουλή· επισημαίνει επίσης τα ευεργετικά αποτελέσματα που θα είχε η εξάλειψη των εμπορικών φραγμών στην ανάκαμψη των περιφερειών που επλήγησαν από το τσουνάμι· υπογραμμίζει το θετικό αντίκτυπο που θα είχε στις αναπτυσσόμενες χώρες η ελευθέρωση των γεωργικών εμπορικών ανταλλαγών·

10. πιστεύει ότι η παγκοσμιοποίηση αποτελεί βασικό στοιχείο για την προαγωγή της ανταγωνιστικότητας και της ανάπτυξης εντός της ΕΕ και στις αναπτυσσόμενες χώρες· υπογραμμίζει τη σημασία της πολυμερούς προσέγγισης της εμπορικής πολιτικής, ιδίως όσον αφορά τις αναπτυσσόμενες και τις λιγότερο ανεπτυγμένες χώρες, τα συμφέροντα των οποίων εξυπηρετούνται κατά το βέλτιστο τρόπο σε πολυμερές πλαίσιο, και της πολυμερούς διακυβέρνησης που είναι αναγκαία για να διασφαλιστεί ένα ελεύθερο και δίκαιο εμπορικό σύστημα σε παγκόσμια κλίμακα· στηρίζει επομένως τον ΠΟΕ ως βασικό Φόρουμ για τη διαχείριση της παγκοσμιοποίησης μέσω του ανοικτού εμπορίου και της ενισχύσεως των πολυμερών κανόνων, καθώς και την επιδίωξη βιώσιμης ανάπτυξης·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ C 43 E της 19.2.2004, σ. 242.

--------------------------------------------------